**výbor národnej rady slovenskej republiky**

**PRE ĽUDSKÉ PRÁVA a národnostné menšiny**

**Zápisnica**

z 21. schôdze Výboru Národnej rady Slovenskej republiky pre ľudské práva a národnostné menšiny

zo 14. marca 2017

Prítomní: 9 (podľa prezenčnej listiny)

O ospravedlnenie svojej neúčasti požiadali poslanci Anna Verešová, Milan Mazurek a Mária Janíková.

Schôdzu viedla predsedníčka výboru Erika Jurinová.

**Návrh programu:**

**Vládny návrh zákona, ktorým sa mení a dopĺňa zákon č. 9/2010 Z. z. o sťažnostiach v znení neskorších predpisov (tlač 361)**

**Vládny návrh zákona, ktorým sa mení a dopĺňa zákon č. 404/2011 Z. z. o pobyte cudzincov a o zmene a doplnení niektorých zákonov v znení neskorších predpisov a ktorým sa menia a dopĺňajú niektoré zákony (tlač 363)**

**Podanie vysvetlenia k brutálnemu zásahu trnavských policajtov**

**Správa verejného ochrancu práv podľa § 23 ods. 1 zákona č. 564/2001 Z. z. o verejnom ochrancovi práv v znení neskorších predpisov za obdobie roka 2016 (tlač 424)**

**Návrh poslancov Národnej rady Slovenskej republiky Gábora Gála, Pétera Vörösa, Eleméra Jakaba a Tibora Bastrnáka na vydanie zákona, ktorým sa dopĺňa zákon č. 160/2015 Z. z. Civilný sporový poriadok (tlač 353)**

**Návrh poslancov Národnej rady Slovenskej republiky Gábora Gála, Pétera Vörösa, Eleméra Jakaba a Tibora Bastrnáka na vydanie zákona, ktorým sa dopĺňa zákon č. 162/2015 Z. z. Správny súdny poriadok (tlač 354)**

**Stanovisko k vyjadreniam poslancov Milana Mazureka a Stanislava Mizíka na schôdzi Národnej rady SR 1. februára 2017 – *hlasovanie o návrhu uznesenia (rozprava bola ukončená na 19. schôdzi výboru)***

**Rôzne**

Predsedníčka výboru predložila procedurálny návrh – spojiť rozpravu k bodom 5 a 6.

Hlasovanie o programe: 8/0/0. Program schôdze bol schválený jednomyseľne.

**K bodu 1**

Vládny návrh zákona odôvodnil vedúci Úradu vlády SR Igor Federič. Členov výboru informoval, že s vecnými výhradami uvedenými v časti A stanoviska Odboru legislatívy a aproximácie práva (ďalej len „OLAP“) sa navrhovateľ vysporiadal prostredníctvom pozmeňujúcich návrhov podaných na schôdzi ústavnoprávneho výboru. Predmetné pozmeňujúce návrhy riešia aj legislatívno-technické pripomienky č. 1 – 6 a 13 v časti C stanoviska OLAP-u, preto tieto odporúča neschváliť.

Spravodajca výboru Augustín Hambálek predložil návrh na uznesenie, aby výbor vyjadril súhlas s návrhom zákona a odporúčal ho národnej rade schváliť. Zároveň si osvojil pripomienky zo stanoviska OLAP-u č. 7 až 12 a 14 až 16.

V rozprave poslankyňa Edita Pfundtner požiadala vedúceho úradu vlády, aby oboznámil výbor s tými pozmeňujúcimi návrhmi, ktoré predstavujú vecnú zmenu. I. Federič odovzdal poslankyni písomne vyhotovené pozmeňujúce návrhy, podané na schôdzi ústavnoprávneho výboru.

Hlasovanie o 9 pozmeňujúcich návrhoch A. Hambáleka (OLAP): 6/2/0.

Hlasovanie o návrhu uznesenia: 6/2/0. Uznesenie výboru č. 42 bolo schválené.

**K bodu 2**

Vládny návrh zákona odôvodnila štátna tajomníčka Ministerstva vnútra SR Denisa Saková: hlavným zámerom novely je transpozícia dvoch smerníc Európskeho parlamentu a Rady upravujúcich zamestnávanie štátnych príslušníkov tretích krajín. Spravodajca výboru Ľubomír Želiezka informoval o obsahu stanoviska OLAP. Zo stanoviska si osvojil 18 legislatívno-technických pripomienok a predložil návrh na uznesenie, aby výbor vyjadril súhlas s vládnym návrhom zákona a odporúčal ho národnej rade schváliť.

V rozprave predložila poslankyňa Zuzana Zimenová 2 pozmeňujúce návrhy (nové body 88 a 93), zamerané na riešenie poskytovania zdravotnej starostlivosti zraniteľným osobám – cudzincom po prepustení zo zaistenia, resp. poskytovania psychologického a sociálneho poradenstva zraniteľným osobám a rodinám s deťmi v zaistení. Ďalej predložila návrh na uznesenie výboru, v ktorom má výbor odporúčať ministerstvu vnútra zriadiť pracovnú skupinu, ktorá má vytvárať systém alternatívnych komunitných opatrení pre rodiny s deťmi a zraniteľné osoby. Dodala, že rovnaké pozmeňujúce návrhy podal na ústavnoprávnom výbore poslanec Peter Kresák. Poslankyňa E. Pfundtner požiadala zástupkyňu navrhovateľa, aby sa vyjadrila k predloženým pozmeňujúcim návrhom. Ako z odpovede štátnej tajomníčky D. Sakovej vyplynulo, na ústavnoprávnom výbore nakoniec neboli predmetné návrhy predložené. S návrhmi súhlasí, ale v prípade prvého návrhu (zdravotné poistenie) ide o nepriamu novelu zákona o zdravotnom poistení, druhý návrh (prístup k poradenstvu) taktiež má finančné dopady. Pracovník OLAP Alexander Vika upozornil na formálnu chybu v 2. pozmeňujúcom návrhu Z. Zimenovej (v samostatnom bode treba riešiť vnútorný odkaz v 107. novelizačnom bode).

Hlasovanie o pozmeňujúcich návrhoch Ľ. Želiezku (OLAP): 8/0/0

Hlasovanie o 2 pozmeňujúcich návrhoch Z. Zimenovej: 8/0/0. Uznesenie výboru č. 43 bolo schválené.

Hlasovanie o návrhu uznesenia predloženého Z. Zimenovou (odporúčania pre MV SR): 5/3/0. Uznesenie výboru č. 48 bolo schválené.

**K bodu 3**

O zásahu trnavských policatov podali informácie štátna tajomníčka MV SR Denisa Saková a prezident PZ Tibor Gašpar.

Rokovanie o tomto bode programu bolo neverejné.

Hlasovanie o uznesení, ktorým výbor zobral na vedomie informácie podané D. Sakovou a prezidentom PZ T. Gašparom: 9/0/0. Uznesenie č. 51 bolo schválené.

**K bodu 4**

Správu uviedla verejná ochrankyňa práv Jana Dubovcová. Informovala o riešených podnetoch aj o prieskumoch, ktoré Kancelária VOP vykonala z vlastnej iniciatívy. Osobitne vyzdvihla prieskum zameraný na prístup k pitnej vode.

Spravodajkyňa výboru Natália Blahová predložila návrh na uznesenie, aby výbor zobral správu na vedomie a odporúčal aj národnej rade zobrať ju na vedomie.

V rozprave N. Blahová poďakovala J. Dubovcovej za jej päťročnú činnosť a zdôraznila, že poslanci NR SR sa určite budú zaoberať jej odporúčaniami, vychádzajúc z týchto odporúčaní sa budú snažiť presadiť legislatívne zmeny. Predsedníčka výboru E. Jurinová tiež poďakovala J. Dubovcovej, a konštatovala, že podľa správy najviac podnetov vybavovaných verejným ochrancom práv sa týkalo činnosti ministerstva práce, sociálnych vecí a rodiny a ministerstva vnútra, pričom práve tieto rezorty boli najmenej kooperatívne.

Hlasovanie o návrhu uznesenia: 8/0/0. Uznesenie výboru č. 44 bolo schválené.

Spravodajkyňa výboru Natália Blahová predložila návrh správy gestorského výboru o prerokovaní správy verejného ochrancu práv (tlač 424a).

Hlasovanie o uznesení, ktorým sa schvaľuje správa gestorského výboru: 8/0/0. Uznesenie výboru č. 47 bolo schválené.

**K bodom 5 a 6**

Poslanecké návrhy zákonov odôvodnil Tibor Bastrnák. Účelom návrhov zákonov je zabezpečenie úhrady trov súdneho konania štátom v prípadoch, ak strana predkladá písomné podanie alebo dôkaz v regionálnom alebo menšinovom jazyku v súlade s Európskou chartou regionálnych alebo menšinových jazykov.

Spravodajkyňa výboru Edita Pfundtner navrhla vyjadriť súhlas s oboma návrhmi a odporúčať ich národnej rade schváliť. Osvojila si pripomienky zo stanovísk OLAP-u.

Hlasovanie o pozmeňujúcich návrhoch E. Pfundtner k tlači 353: 8/0/0.

Hlasovanie o návrhu uznesenia k tlači 353: 8/0/0. Uznesenie výboru č. 45 bolo schválené.

Hlasovanie o pozmeňujúcich návrhoch E. Pfundtner k tlači 354: 8/0/0.

Hlasovanie o návrhu uznesenia k tlači 354: 8/0/0. Uznesenie výboru č. 46 bolo schválené.

**K bodu 7**

Predsedníčka výboru najprv pripomenula, že návrh na uznesenie výboru, v ktorom výbor vyjadruje svoje stanovisko k vystúpeniam poslancov M. Mazureka a S. Mizíka na schôdzi NR SR, bol prerokovaný na 19. schôdzi výboru, keď v rozprave poslankyňa E. Pfundtner predložila niekoľko pozmeňujúcich návrhov. Preto dala najprv hlasovať o pozmeňujúcich návrhoch E. Pfundtner: 8/0/0.

Hlasovanie o návrhu uznesenia v znení pozmeňujúcich návrhov: 8/0/0. Uznesenie výboru č. 50 bolo schválené.

**K bodu 8**

Výbor uznesením č. 49 (jednomyseľné hlasovanie) určil poslankyňu Editu Pfundtner za spravodajkyňu k tlači 436 pri prvom čítaní.

Poslankyňa Natália Blahová požiadala predsedníčku výboru, aby do programu ďalšej schôdze zaradila správu MPSVaR o medzištátnych osvojeniach za rok 2016.

Predsedníčka výboru dala do pozornosti členov výboru odpoveď viceprezidenta Policajného zboru na jej list vo veci zníženia hlukovej hladiny v Dvoriankach, ako aj nové podania adresované výboru: žiadosť Karpatskonemeckého spolku vo veci vyučovania nemčiny ako materinského jazyka (CRD-451/2017), podanie M. Č. vo veci styku s dieťaťom, otvorený list J. Osúcha vo veci starobných dôchodkov, podanie J. Macheja vo veci vylúčenia zo Slovenského poľovníckeho zväzu s tým, že poslanci ich môžu využiť pri výkone svojho mandátu.

Po prerokovaní všetkých bodov programu predsedníčka výboru ukončila 21. schôdzu Výboru NR SR pre ľudské práva a národnostné menšiny.

Natália Blahová Erika Jurinová

overovateľka predsedníčka výboru